नेपाली आकाशमा आमसञ्चारका थुप्रै तरङ्ग दौडिरहे पनि यिनीहरु धेरैजसो सर्वसाधारण जनताको पहुँचमा रहेका छैनन् । केन्द्रीय तथ्याङ्क विभागले सन् २००१ सार्वजनिक गरेको आँकडालाई आधार मान्ने हो भने पनि नेपालको ५३.१ र २२.५ प्रतिशत घरधुरीमा मात्र क्रमश; रेडियो र टेलिभिजन सेट रहेका छन् । सोही आँकडाअनुसार नेपालको ४१.३ प्रतिशत घरधुरीमा न रेडियो छ, न त टेलिभिजन सेट नै । आमसञ्चारको सर्वसुलभ साधन मानिएको रेडियो त आधाजसो जनताको घरदैलोमा नपुगेको वर्तमान अवस्थामा हाम्रा दुर्गम गाउँबस्तीमा इमेल एवम् इन्टरनेटजस्ता अत्याधुनिक सञ्चारमाध्यम सजिलै पुग्छ भन्ने कल्पना गर्न गाह्रो छ ।
